Il-Kummissjoni Ewropea - Stqarrija għall-istampa Nipproteġu t-tfal migranti kollha: Il-Kummissjoni tfassal l-azzjonijiet ta' prijorità Brussell, it-12ta' april 2017 Filwaqt li l-leġiżlazzjoni tal-UE u tal-Istati Membri tipprovdi qafas solidu għall-protezzjoni, il-mewġa reċenti fil-wasliet poġġiet is-sistemi nazzjonali taħt pressjoni u kixfet lakuni u nuqqasijiet. Din hija r- raġuni għaliex illum il-Kummissjoni qiegħda tistabbilixxi azzjonijiet biex issaħħaħ il-protezzjoni tat- tfal migranti f'kull stadju tal-proċess. Huwa meħtieġ li jiġi żgurat li t-tfal migranti jiġu identifikati malajr meta jaslu fl-UE u li jirċievu trattament li hu adatt għat-tfal. Persunal imħarreġ jeħtieġ li jkun disponibbli biex jgħin lit-tfal waqt id-determinazzjoni tal-istatus tagħhom u t-tfal għandhom jiġu provduti b'perspettivi fit-tul sostenibbli permezz ta' aċċess aħjar għall-edukazzjoni u għall-kura tas- saħħa. Il-protezzjoni tat-tfal hija prijorità ċentrali fl-Aġenda Ewropea dwar il-Migrazzjoni u l- Kummissjoni se tissokta bl-appoġġ tagħha għall-isforzi tal-Istati Membri permezz ta' taħriġ, gwida, appoġġ operattiv u finanzjament. L-ewwel Viċi President Frans Timmermans qal: "In-numru ta' tfal li jaslu fl-UE bil-familji tagħhom jew mingħajrhom żdied b'mod drammatiku. Jeħtieġ li niżguraw li t-tfal li jkollhom bżonn protezzjoni fil-fatt jirċevuha. U jeħtieġ li dan nagħmluh issa. Dan huwa l-obbligu morali tagħna kif ukoll ir- responsabbiltà legali tagħna. It-tfal għandhom ikunu l-prijorità ewlenija tagħna peress li huma l- aktar vulnerabbli, speċjalment meta dawn m'għandhom lil ħadd jiggwidahom. Din hija r-raġuni għaliex illum qed nistabbilixxu għadd ta' azzjonijiet konkreti biex iħarsu aħjar, jappoġġjaw u jieħdu ħsieb l-aħjar interessi tat-tfal kollha li qed jaslu fl-Unjoni Ewropea. Il-Kummissarju għall-Migrazzjoni, l-Affarijiet Interni u ċ-Ċittadinanza Dimitris Avramopoulos qal: "Wieħed minn kull tliet persuni li qed ifittxu ażil fl-Ewropa huwa tifel jew tifla. It-tfal huma l-aktar migranti vulnerabbli u l-iżgurar tal-protezzjoni tagħhom minn meta jitilqu minn pajjiżhom għandha tiġi integrata fl-oqsma tal-politika tagħna tal-migrazzjoni. Dan ifisser li neħtieġu rispons komprensiv u rispons aktar qawwi. Illum qed nipproponu azzjonijiet konkreti biex nappoġġaw lill-Istati Membri biex jindirizzaw il-bżonnijiet tat-tfal kollha fl-istadji kollha tal-migrazzjoni: biex titjieb l- identifikazzjoni tat-tfal, biex jingħata taħriġ lill-persunal involut, biex tiżdied ir-rilokazzjoni, iżda wkoll biex ikun żgurat ir-rintraċċar tal-familji fil-pajjiżi ta' oriġini u miżuri li jsaħħu l-integrazzjoni bikrija. Kemm il-Kummissjoni kif ukoll l-aġenziji tal-UE tagħna jinsabu lesti biex jimxu 'l quddiem biex jimplimentaw dawn l-azzjonijiet." Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri Věra Jourová żiedet tgħid: "Meta nitkellmu dwar it-tfal migranti, ma għandna qatt ninsew li l-ewwel u qabel kollox huma tfal. L-aħjar interessi tagħhom għandhom jiġu kkunsidrati fl-istadji kollha tal-proċess ta' migrazzjoni. Tfal migranti, l-aktar dawk li ma jkunux akkumpanjati, għandhom ikunu appoġġjati minn gwardjani jew familji adottivi, kmieni kemm jista' jkun. L-integrazzjoni ta' dawn it-tfal fis-soċjetajiet tagħna tiddependi fuq kemm ikunu jistgħu jmorru lura malajr għal ħajja aktar stabbli. Aħna ser inkomplu nappoġġaw lill-Istati Membri biex dawn it-tfal jingħataw it-tfulija li jistħoqqilhom." Billi jintuża l-għarfien espert fl-oqsma kollha rilevanti ta' politika, il-Kummissjoni qed tipproponi għadd ta' oqsma ta' prijorità għall-Istati Membri biex jiffukaw fuqhom, bl-appoġġ tal-Kummissjoni u l-Aġenziji tal-UE, sabiex titjieb il-protezzjoni tat-tfal migranti u tkun żgurata rabta eqreb bejn is- servizzi tal-ażil u s-servizzi tal-protezzjoni tat-tfal: Identifikazzjoni rapida u protezzjoni mal-wasla: Persuna responsabbli għall-protezzjoni tat-tfal għandha tkun preżenti fi stadju bikri fil-fażi ta' reġistrazzjoni u fil-faċilitajiet ta' akkoljenza kollha li jospitaw it-tfal u uffiċjali għall-protezzjoni tat-tfal għandhom jinħatru f'kull hotspot. L-Istati Membri għandhom jistabbilixxu l-proċeduri meħtieġa biex jirrapportaw b'mod sistematiku u jiskambjaw informazzjoni dwar it-tfal nieqsa kollha. Kundizzjonijiet adegwati ta' akkoljenza għat-tfal: Il-ħtiġijiet ta' kull tifel u tifla għandhom jiġu evalwati mill-iktar fis possibbli mal-wasla tagħhom u t-tfal għandu jkollhom aċċess għal assistenza legali, servizzi ta' kura tas-saħħa, appoġġ psikosoċjali u edukazzjoni mingħajr dewmien u irrispettivament mill-istatus tagħhom. Għal minorenni mhux akkumpanjati, għandha tkun provduta l-possibbiltà ta' kustodja jew kura bbażata fil- Għandu jsir minn kollox biex jiġu provduti alternattivi għad-detenzjoni amministrattiva tat-tfal. Id-determinazzjoni rapida tal-istatus u kustodja effettiva: Ir-rwol tal-kustodji għal minorenni mhux akkumpanjati għandu jissaħħaħ. Għal dan l-għan, il-Kummissjoni se tistabbilixxi netwerk Ewropew ta' kustodja biex isiru skambji ta' prattiki tajbin. L-EASO se taġġorna l-gwida tagħha dalwaqt biex tappoġġja l-implimentazzjoni ta' proċeduri ta' valutazzjoni tal-età affidabbli mill-Istati Membri kollha. Għandhom isiru wkoll sforzi miftiehma biex jitħaffu l-proċeduri tat-traċċar tal-familji u r-riunifikazzjoni tal-familja, fl-UE jew barra minnha. Fil-proċeduri kollha relatati mal-proċess ta' migrazzjoni, il-każijiet li jinvolvu t-tfal għandhom dejjem jingħataw prijorità. Dan jgħodd ukoll għar-rilokazzjoni ta' migranti mhux akkumpanjati mill-Greċja u l-Italja. Soluzzjonijiet dejjiema u miżuri ta' integrazzjoni bikrija: Il-Kummissjoni se tkompli tippromwovi l-integrazzjoni tat-tfal permezz ta' finanzjament u l-iskambju ta' prattiki tajba. L-Istati Membri huma msejħa biex iżidu r-risistemazzjoni ta' tfal fil-bżonn ta' protezzjoni u biex jiżguraw li miżuri ta' riintegrazzjoni u traċċar tal-familji jiġu stabbiliti għal dawk it-tfal li għandhom jintbagħtu lura. L-indirizzar tal-kawżi fl-għeruq u l-protezzjoni tat-tfal tul ir-rotot tal-migranti barra mill-UE: L-UE żiedet il-ħidma tagħha mal-pajjiżi sħab dwar il-protezzjoni tat-tfal migranti taħt il-Qafas ta' Sħubija dwar il-Migrazzjoni. Huma meħtieġa aktar sforzi biex jappoġġaw lill- pajjiżi sħab fit-tisħiħ tas-sistemi nazzjonali tal-protezzjoni tat-tfal u biex jipprevjenu t- traffikar tat-tfal. Għandu jkun żgurat li wieħed jimxi fil-pront mal-Linji Gwida tal-UE dwar il-promozzjoni u l-protezzjoni tad-drittijiet tat-tfal, li dan l-aħħar ġew imġedda, inkluż fil- pajjiżi ta' oriġini u ta' tranżitu. Huwa meħtieġ insegwiment determinat, miftiehem u kkoordinat tal-azzjonijiet prinċipali elenkati f'din il-Komunikazzjoni fil-livell tal-UE, nazzjonali, reġjonali u lokali, ukoll f'kooperazzjoni mas-soċjetà ċivili u organizzazzjonijiet internazzjonali. Il-Kummissjoni se tissorvelja mill-qrib dan il-proċess u se tirrapporta b'mod regolari lill-Kunsill u lill-Parlament Ewropew. Fil-kuntest tal-kriżi tal-migrazzjoni, l-għadd ta' tfal migranti li qed jaslu fl-Ewropa żdied b'mod sinifikanti. Fl-2015 u l-2016, 30 fil-mija tal-applikanti għall-ażil fl-UE kienu tfal. Minħabba li t-tfal migranti huma esposti għal riskji għolja ta' vjolenza, traffikar jew sfruttament tul ir-rotot tal-migrazzjoni jew jistgħu jisparixxu jew jisfaw separati mill-familji tagħhom, huma jeħtieġu protezzjoni speċifika. It-tfal għandhom id-dritt li jkunu protetti, f'konformità mad-dispożizzjonijiet rilevanti tal-liġi tal-UE, inkluż il-Karta tad-Drittijiet Fundamentali tal-UE, u mad-dritt internazzjonali dwar id-drittijiet tat-tfal. L-aħjar interessi tat-tfal iridu jkunu l-kunsiderazzjoni primarja tagħna fl- azzjonijiet u d-deċiżjonijiet kollha li jikkonċernaw it-tfal. Din il-Komunikazzjoni tibni fuq l-Aġenda Ewropea dwar il-Migrazzjoni u l-Komunikazzjoni dwar is- Sitwazzjoni Attwali tal-Implimentazzjoni ta' Azzjonijiet ta' Prijorità taħt l-Aġenda Ewropea dwar il- Migrazzjoni. Hija tibni fuq il-progress li sar taħt il-Pjan ta' Azzjoni dwar Minorenni mhux Akkumpanjati (2010–2014) hekk kif imfisser fid-Dokument ta' Ħidma tal-Persunal tal-Kummissjoni li jakkumpanja l-Komunikazzjoni. Hija tibni wkoll fuq l-10 Forum Ewropew dwar id-drittijiet tat-tfal, organizzat mill-Kummissjoni f'Novembru 2016 u fuq il-konferenza "Lost in Migration" ta' Jannar 2017, li enfasizzat il-ħtieġa għal azzjonijiet urġenti mmirati biex jipproteġu aħjar tfal migranti. Għal aktar tagħrif Komunikazzjoni: Il-protezzjoni tat-tfal migranti Dokument ta' Ħidma tal-Persunal tal-Kummissjoni: Implimentazzjoni tal-Pjan ta' Azzjoni dwar Minorenni mhux Akkumpanjati (2010–2014) Mistoqsijiet u Tweġibiet: Il-protezzjoni tat-Tfal Migranti Skeda informattiva: Azzjonijiet għall-protezzjoni tat-tfal migranti Il-materjal kollu għall-istampa dwar l-Aġenda Ewropea dwar il-Migrazzjoni Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Nipprote_u_t-tfal_migranti_kollha__Il-Kummissjoni_tfassal_l-azzjonijiet_ta__prijorit_.pdf